Eiendoms- og byfornyelsesetaten

Etatsdirektør Eskil Bråten

Postboks 491 Sentrum

0105 OSLO

Oslo, 25. mai 2018

**Nationaltheatret på Tøyen; etterbruk av Munchmuseet**

Vi viser til gårsdagens møte med representanter for Byrådet for næring og eierskap og Byrådet for byutvikling, Eiendoms- og byfornyelsesetaten (EBY) og Kultur- og Idrettsbygg KF. Vi vil med dette redegjøre nærmere for Nationaltheatrets ønske om å bygge Munchmuseet om til et teaterhus som dekker teatrets framtidige behov for supplerende lokaler; «Nationaltheatret på Tøyen».

Vi viser til mulighetsstudiet utarbeidet av EBY «Etterbruk av Munchmuseet på Tøyen: Oppsummering innmeldte behov og volumstudier» som vi mottok fra EBY etter møtet i går. Mulighetsstudiet omtaler Nationaltheatrets interesse for leie av Munchmuseet på bakgrunn av teatrets e-post til EBY av 9. februar 2018: «*Regjeringen fattet i 2017 vedtak om konseptvalg for rehabilitering og modernisering av Nationaltheatret. Planene om rehabilitering vil innebære at teatret skal flytte ut av teatret gjennom en byggeperiode på ca. 4 år, og at det dermed vil ha behov for leie av midlertidige lokaler for teatervirksomheten gjennom denne perioden.»*

Teatret forventer nå at forprosjekt for rehabilitering settes i gang høsten 2018, og teatret har arbeidet videre med å vurdere potensialet i å benytte Munchmuseet som en permanent base i framtiden. Teatrets vurderinger tar utgangspunkt i vedlagte notat fra Statsbygg *«Erstatningslokaler i byggeperioden og framtidige supplerende lokaler»*. Notatet er et studium som ikke kun tar for seg teatrets behov for midlertidige lokaler under rehabiliteringsperioden for den gamle teaterbygningen, men også for behovet for permanente supplerende lokaler i framtiden, deriblant en Scene 3 med tilhørende støttefunksjoner.

Teatret deler Statsbyggs vurdering om at det å se behovene samlet vil være kostnadseffektivt, og at Munchmuseets bygningsstruktur er svært velegnet for transformasjon til teater- og publikumsfunksjoner. Dette var også foranledningen til anmodningen om gårsdagens møte. Teatrets bygge- og rehabiliteringsprosjektet har nå en tidshorisont med oppstart våren 2022. Dette sammenfaller svært godt med at Munchmuseet flytter inn i det nye Munchmuseet i 2019-2020 og leier dagens lokaler ut 2020. 2021 vil dermed kunne benyttes til å tilrettelegge lokalene for teaterdrift f.o.m. 2022. Selv om dette ligger noen år frem i tid ser teatret det som svært prekært å avklare hvor teatret skal etablere sine fremtidige lokaler i Oslo. Teatret har to års horisont for produksjonsbeslutning om hvilke teateroppsetninger som skal inngå i repertoaret, og produksjon i nye lokaler vil naturlig nok kreve enda bedre tid.

Teatrets behov for arealer er anslått til nærmere 6.000 m2 funksjonsareal, noe som sammenfaller godt med Munchmuseets bygningsmasse både hva gjelder arealer og volumer.

**Nationaltheatret på Tøyen**

* Nationaltheatret blir en permanent leietaker i uoverskuelig framtid, hvor teatret bærer leiekostnaden for bygningen.
* Nationaltheatret med Scene 3, prøvesaler, publikumsfasiliteter, produksjonslokaler, verksteder og administrative funksjoner blir et nytt teaterhus på Tøyen.
* Nationaltheatret vil bygge på og være en katalysator for Tøyenløftet, og vitalisere Bydel Gamle Oslo. Teatret vil medvirke til at Tøyen blir et trygt og inkluderende sted å bo med et godt aktivitetstilbud som er tilgjengelig for alle.
* Nationaltheatret på Tøyen vil binde byen sammen med et stort teater i østkantens innfallsåre til Oslo sentrum. Munchmuseet ligger ved et kollektivt knutepunkt som er svært tilgjengelig for hele bybefolkningen.
* Nationaltheatrets forestillingsaktiviteter foregår hovedsakelig på kvelden, året gjennom, 6 dager i uken. Det vil bidra til en tryggere og mer levende bydel.
* Nationaltheatret er en bærer av kompetanse på 40 forskjellige fagområder. Teatret vil omsette dette i samarbeid med lokale kultur- og samfunnsaktører.
* Nationaltheatret forestillingstilbud på Tøyen vil ha en uttalt satsing på barn og unge, gjennom samarbeid med Den Kulturelle Skolesekken i Oslo og AKS.
* Nationaltheatret ser en etablering på Tøyen som en vei til å senke terskelen for besøk i teatret, og med det bidra til integrering og inkludering av alle byens borgere.

Vi håper med dette at Oslo Kommune ser Nationaltheatret på Tøyen som en unik mulighet for Oslo på samme måte som teatret, og ser frem til den videre behandlingen av saken. Vi stiller gjerne til møte eller supplerer med mer informasjon.

Med vennlig hilsen

**NATIONALTHEATRET**

Merete Smith Hanne Tømta

Styreleder Teatersjef